open-index/open-wikipedia-markdown huggingface dataset:
Eugen Schmidt (poliitikko)

**Eugen Schmidt** (s. 23. lokakuuta 1975 Öskemen, Kazakstan) on saksalainen Vaihtoehto Saksalle -puolueen (AfD) poliitikko.

Schmidt sai tietojenkäsittelytieteen diplomin Itä-Kazakstanin yliopistosta vuonna 1997. Hän muutti Saksaan vuonna 1999 ja aloitti siellä työskentelyn ohjelmistokehittäjänä. Schmidt liittyi AfD-puolueeseen vuonna 2016 ja pääsi Saksan liittopäiville lokakuussa 2021.

Schmidt matkusti vuonna 2018 Venäjän miehittämälle Krimin niemimaalle, jonne Venäjä oli kutsunut venäläismielisiä poliitikkoja eri maista. Ukrainan sodan (2022) alettua Schmidt väitti *[[Komsomolskaja Pravda]]lle*, että Saksassa ei ollut demokratiaa. Hänen mukaansa valtaeliitti määritti yhteisen mielipiteen ja tukahdutti kaikki muut näkökulmat. Lisäksi hän kiisti Saksan valtion perustuslaillisuuden sekä oikeuslaitoksen oikeuden- ja lainmukaisuuden. Schmidt esiintyi myös Venäjän puolustusministeriön Zvezda-kanavalla ja esitti Saksan tiedotusvälineiden olevan kauttaaltaan hallinnon kontrolloimia.

Schmidt on naimisissa ja hänellä on neljä lasta.

## Lähteet
Tung

**Tung** voi tarkoittaa seuraavia asioita:

## Etunimenä
* Tung Bui (s. 1982), suomalainen näyttelijä

## Sukunimenä
* Tung Chee-hwa (s. 1937), hongkongilainen poliitikko
* Ho-Pin Tung (s. 1982), alankomaalaissyntyinen kiinalainen autourheilija
* Karianne Tung (s. 1984), norjalainen poliitikko
* Lola Tung (s. 2002 tai 2003), yhdysvaltalainen näyttelijä

## Muuta
* Kiinaöljy, tunnetaan myös nimellä Tung-öljy
Maagisen ajattelun aika

**Maagisen ajattelun aika** () on yhdysvaltalaisen Joan Didionin kirjoittama surua käsittelevä muistelmateos, joka julkaistiin vuonna 2005. Teoksen näytelmäsovitus sai kantaesityksensä vuonna 2007.

*Maagisen ajattelun aika* julkaistiin suomeksi vuonna 2007. Sen käänsi Marja Haapio ja kustansi Like. Johanna Freundlich suomensi näytelmän, jonka kantaesitys oli vuonna 2016.

## Tausta

Joan Didionin kirjailijapuoliso John Gregory Dunne kuoli sydäninfarktiin 30. joulukuuta vuonna 2003. Didion alkoi kirjoittaa teosta syksyllä 2004 ja sai sen valmiiksi vajaassa kolmessa kuukaudessa.

## Juoni

Uudenvuoden alla vuonna 2003 Joan Didion ja hänen puolisonsa John Gregory Dunne ovat palanneet sairaalasta, jossa heidän tyttärensä Quintana on koomassa. Kun pariskunta asettuu ruokapöytään, John saa sydäninfarktin ja kuolee. Hetkessä neljä vuosikymmentä kestänyt avioliitto on ohi. Leskeksi jäätyään Didion pyrkii saamaan tolkkua kuukausista, joiden aikana hän kyseenalaistaa ajatuksensa sairaudesta, kuolemasta, järjissään pysymisestä tai elämästä ylipäänsä.

## Vastaanotto

*Maagisen ajattelun aika* on saanut myönteisen vastaanoton. *[[The New York Times]]* valitsi sen yhdeksi vuoden 2005 kymmenestä parhaasta kirjasta. Suomessa esimerkiksi *[[Keskipohjanmaa]]* on kirjoittanut, että kirja on hyvin kirjoitettu ja lohtua tuova.

Joan Didion palkittiin yhdysvaltalaisella Kansallisella kirjallisuuspalkinnolla tietokirjallisuuden kategoriassa vuonna 2005. Hän oli lisäksi ehdolla Pulitzer-palkinnon saajaksi kategoriassa elämäkerrat ja omaelämäkerrat.

*Maagisen ajattelun aika* sijoittui *[[The Guardian]]in* kaikkien aikojen sata parasta tietokirjaa -listauksessa toiselle sijalle vuonna 2017 ja 2000-luvun sata parasta kirjaa -listauksessa 40. sijalle vuonna 2019. *The New York Timesin* 2000-luvun sata parasta kirjaa -listauksessa teos valittiin 12. parhaimmaksi vuonna 2024.

## Näytelmäsovitus

Joan Didion sovitti muistelmateoksensa pohjalta samannimisen monologinäytelmän, joka sai kantaesityksensä Broadwaylla Booth Theatressa New Yorkissa 29. maaliskuuta vuonna 2007. David Haren ohjaamassa tuotannossa Didionia näytteli Vanessa Redgrave. Redgrave oli ehdolla roolisuorituksestaan parhaan naispääosan Tonyn saajaksi ja jatkoi roolissa näytelmän siirryttyä esitettäväksi National Theatressa Lontoossa vuonna 2008. Cate Blanchett ohjasi näytelmän australialaistuotannon, joka sai kantaesityksensä Wharf Theatressa Sydneyssä 31. maaliskuuta vuonna 2008. Tällöin Robyn Nevin näytteli Didionia.

Johanna Freundlich suomensi näytelmän vuonna 2015. *Maagisen ajattelun aika* sai Suomen kantaesityksensä Teatteri Jurkassa Helsingissä 7. huhtikuuta vuonna 2016. Kristiina Halkola oli Joan Didionin roolissa.

## Lähteet

## Kirjallisuutta

* 
* 

## Aiheesta muualla

* ''Maagisen ajattelun aika'' -teos suomalaisen kustantajan sivustolla
* ''Maagisen ajattelun aika'' -näytelmä Näytelmäkulman sivustolla
Erkki Pehkonen

**Erkki Kalevi Pehkonen** (29. syyskuuta 1941 Helsinki – 27. marraskuuta 2024 Helsinki) oli suomalainen matemaatikko ja professori.

Erkki Pehkonen syntyi konemestari Ville Pehkosen ja Ebba Viola Jousan perheeseen. Hän tuli ylioppilaaksi Töölön yhteislyseosta 1962. Pehkonen valmistui Helsingin yliopistosta filosofian kandidaatiksi 1969 ja Jyväskylän yliopistosta filosofian lisensiaatiksi 1973. Siellä hän myös väitteli filosofian tohtoriksi 1976 tutkimuksella *Regularität der schwachen Lösungen linearer quasielliptischer Dirichletprobleme*. 

Pehkonen oli matematiikan opettaja Helsingissä 1965–1975 ja Helsingin yliopistossa matematiikan lehtori 1975–1980, matematiikan didaktiikan lehtori 1980–2000, matematiikan didaktiikan dosentti vuodesta 1986 ja määräaikainen apulaisprofessori 1996 ja 1997. Turun yliopiston matematiikan ja luonnontieteteiden didaktiikan määräaikainen professori hän oli 1999–2000 ja professori 2001–2003 ja Helsingin yliopiston matemaaattisten aineiden ja tietotekniikan professori vuodesta 2004 eläköitymiseensä saakka. Pehkonen oli myös Joensuun yliopiston matematiikan didaktiikan dosentti vuodesta 1992 ja Duisburgin yliopiston vieraileva professori 1994 ja 1999. Hän julkaisi sekä tieteellisiä tutkimuksia että oppikirjoja ja hänellä oli useita asiantuntija- ja luottamustehtäviä. *Nordic Studies in Mathematics Education* -lehden toimittaja hän oli vuodesta 2001.

## Lähteet
Saudi Broadcasting Authority

**Saudi Broadcasting Authority** (**SBA**; ) on Saudi-Arabian julkinen yleisradioyhtiö. Yhtiön kotipaikka on Riad. SBA toimii maan viestintäministeriön alaisuudessa. Yhtiö operoi miltei kaikkia Saudi-Arabiassa toimivia radio- ja televisiolähetyksiä. Toimittajat ilman rajoja -järjestön mukaan Saudi-Arabiassa ei ole riippumatonta mediaa. 

Julkinen radiotoiminta alkoi maassa vuonna 1948. Vuonna 1964 aloitti toinen asema Riadissa ja vuonna 1979 nämä yhdistettiin yleisradioksi. Yleisohjelman lisäksi on nyt useita muita radiokanavia, mukaan lukien rinnakkaisohjelmapalvelu, joka lähettää kansanmusiikkia, draamaa, viihde-, kirjallisuus- ja tiedeohjelmia. Muita radiokanavia ovat Islamin kutsu -kanava, jossa luetaan Koraania, ja monikielinen ulkomaanpalvelu.

Julkiset televisiolähetykset Saudi-Arabiassa alkoivat vuonna 1965. Tällä hetkellä (2025) televisiokanavia on 10, mukaan lukien kaksi yleistä viihdekanavaa arabiaksi ja englanniksi, kaksi urheiluun erikoistunutta kanavaa, uutiskanava, lasten kanava ja 24 tunnin suora lähetys Mekasta ja Medinasta. Yksi kanava keskittyy talousuutisiin ja yksi kulttuuriin.

SAB/SAR sijaitsee suuressa televisiokompleksissa Riadissa ja on osa kulttuuri- ja tiedotusministeriötä. Se työllistää noin 4&nbsp;000 työntekijää. Valtionyhtiö kuuluu kahteen alueelliseen radio- ja televisiotoiminnan järjestöön: Aasian ja Tyynenmeren maiden yleisradiotoiminnan unioniin (ABU) ja Arabimaiden yleisradiotoiminnan unioniin (ASBU).

Kaikki Saudi-TV-kanavat ovat saatavilla Arabsatissa ja Nilesatissa. Kesäkuussa 2006 alkoi antenniverkon digitaalinen lähetys neljällä tv-kanavalla, neljällä radio-ohjelmalla ja vuorovaikutteisella palvelulla, joka tavoitti suurimman osan maata.

## Lähteet
Hillsin mekanismi

**Hillsin mekanismi** on astronomiassa tapahtuma, jossa kaksoistähti-järjestelmä rikkoutuu supermassiivisen mustan aukon vaikutuksesta. Tällöin toinen tähdistä putoaa mustan aukon kiertoradalle ja toinen sinkoutuu erittäin suurella nopeudella pois. 

Ilmiön esitteli vuonna 1988 astronomi Jack Hills. Vahvistava havainto siitä tehtiin 2019. Tämä A-tyypin pääsarjan tähti S5-HVS1 on havaintoaikanaan nopein havaittu tähti. Havaittu nopeus pois suhteessa Linnunradan keskustaan oli 1755&nbsp;km/s, liki 0,6&nbsp;% valonnopeudesta.

## Lähteet
Melodi Grand Prix 2025

**Melodi Grand Prix 2025** oli Norjassa järjestetty laulukilpailu, jossa valittiin Norjan edustaja Eurovision laulukilpailuun 2025. Kilpailussa oli mukana yhdeksän kilpailijaa, jotka julkaistiin 16. tammikuuta. Kilpailukappaleet julkaistiin 24. tammikuuta.

Finaali pidettiin 15. helmikuuta Oslo Spektrum -areenalla Oslossa. Finaalissa voittajan valitsivat yhdessä katsojat, joilla oli 60&nbsp;% äänivallasta sekä kansainvälinen raati, jolla oli 40&nbsp;% äänivallasta. Kilpailun voitti Kyle Alessandro kappaleella ”Lighter”.

## Tulos

## Lähteet
*https://escnorge.no/mgp-2025/
*https://eurovisionworld.com/national/norway/melodi-grand-prix-2025

### Viitteet

## Aiheesta muualla
*Koko karsintafinaali NRK:n sivuilla
Isännät ja isäntien varjot

**Isännät ja isäntien varjot** on Pentti Haanpään samannimiseen romaaniin perustuva, alun perin kolmiosaisena minisarjana esitetty televisioelokuva vuodelta 1976. Sen ovat ohjanneet Kari Franck ja elokuvassa näyttelijänäkin esiintyvä Hannu Kahakorpi, joka laati käsikirjoituksen yhdessä Veijo Meren kanssa. Tarina kertoo isännistä, jotka 1930-luvun pulakauden tultua menettävät vaivalla itselleen raivaamat maatilat ja kadottavat samalla elämänsä tarkoituksen. Pääosia näyttelevät Harri Tirkkonen, Paavo Pentikäinen, Eira Soriola, Hannu Kahakorpi ja Vesa Mäkelä.

*Isännät ja isäntien varjot* oli Suomen ja Ruotsin yleisradioyhtiöiden yhteistuotanto. Sen ensiesitys Suomessa tapahtui vuoden 1977 vaihteessa, ensimmäinen jakso esitettiin 30.12.1976 ja kolmas 5.1.1977. Elokuva esitettiin uusintana yhtenä kokonaisuutena lokakuussa 1985 ja kolmessa osassa Yle Teemalla lokakuussa 2015.

## Tuotanto
Televisioteatterin 15-vuotista taivalta juhlistanutta suurtuotantoa kuvattiin vähin erin vuodesta 1975 saakka Oulun ympäristökunnissa. Avustajia tarvittiin lähes 300.

## Vastaanotto
*Helsingin Sanomissa* Pentti Haanpäähän erikoistunut kirjallisuustutkija Vesa Karonen vertasi *Isäntiä ja isäntien varjoja* paitsi Haanpään romaaniin, myös kuukautta myöhemmin ensi-iltansa saaneeseen Mikko Niskasen elokuvaan *[[Pulakapina]]*, joka kertoo saman ajan tapahtumista Suomen maaseudulla. Karonen harmitteli, miten *Isännät ja isäntien varjot* haalistuu kameran harhailuksi luonnossa ja ihmisissä sekä katkonaiseksi eri yhteiskuntaluokkien ihmisten erillisiksi kuvauksiksi. Romaanissa tarinaa sitova kertojanääni on jätetty pois, ja pois ovat hänestä jääneet myös 1930-luvun ajankuva ja ihmisten todellisuustausta. Erityisen pahana Karonen piti päähenkilön Jopi Herneisen kuvaamista pikemminkin rikollisena kuin sankarina.

## Lähteet

## Aiheesta muualla
*''Isännät ja isäntien varjot'', Yle Areena
Mira Mallius

**Mira Mallius** (s. 1981 Tarvasjoki) on suomalainen kuvittaja ja lastenkirjailija. Hän on kuvittanut muun muassa Ville Hytösen, Anna Elina Isoaron ja Lotta-Sofia Saahkon lastenkirjoja.

Isoaron ja Malliuksen teos *Sinä yönä tuli talvi* sai Botnia-palkinnon vuonna 2021 sekä Punni-palkinnon kunniamaininnan 2022. Malliuksen kuvittamia teoksia on ollut lisäksi ehdolla muun muassa lasten- ja nuortenkirjallisuuden Finlandia-palkinnon ja Lasten LukuVarkaus -palkinnon saajaksi.

Mallius on koulutukseltaan muotoilija ja aiemmalta ammatiltaan vaatesuunnittelija.

## Tuotanto
### Omat teokset
* 
* 
* 
* 
* 

### Kuvituksia
* 
* 
* 
* 
* 
* 
* 

## Lähteet

## Aiheesta muualla
* Mira Malliuksen verkkosivut
Rapuliippa

**Rapuliippa** (tunnetaan myös nimillä *rapuliippi* ja *rapuhaavi*, sekä lyhyemmin *liippa* tai *liippi*) on ravustukseen käytettävä perinteinen pyydys.

Liippa koostuu metallilangasta tai harvemmin puusta tehdystä tukirenkaasta eli vanteesta, joka on päällystetty verkolla niin, että muodostuu pussi. Tukirenkaan halkaisija on vaihdellut huomattavasti eri paikkakunnilla 30 senttimeristä aina 90 senttimetriin saakka. Verkon silmäkoko on valittu siten, ettei rapu mahdu verkosta läpi. Liipan keskelle verkon päälipuolelle kiinnitetään syötti narulla sitomalla tai käyttämällä syöttirasiaa. Liipan tukirenkaaseen on kiinnitetty ohuet narut, jotka yhtyvät nostonaruun liipan keskipisteen yläpuolella. Nostonarussa on usein myös pieni koho, joka pitää tukirenkaaseen kiinnitetyt narut koholla syötistä ja ravuista, helpottaen näin pyydyksen nostamista onnistuneesti. Liippa lasketaan tasaiselle pohjalle siten, että ravut pääsevät esteettä käsiksi syöttiin. Pohjassa makaava liippa on litteä, joten rapujen on esteetöntä päästä syöttiin käsiksi.

Joissakin malleissa on yhden tukirangan sijaan kaksi tukirankaa, jotka voivat olla halkaisijaltaan samankokoiset tai ylempi rengas voi olla suurempi. Näissä malleissa tukirankojen välissä on samaa verkkoa, ja kun pyydys koetaan, ylempi tukirengas nostaa ylimääräisen laidan hankaloittamaan rapujen karkaamista.

Ravustuksessa käytetään yleensä useita liippoja yhtä aikaa, ja syöttinä käytetään esimerkiksi kalanpaloja tai muuta lihaa. Liipat koetaan noin tunnin välein. Nostamiseen ja pyydyksen laskemiseen käytetään perinteisesti pajusta kuorittua noin 2,5-3 metriä pitkää tukevaa ja kuivattua keppiä, jonka päässä on haara. Kun pyydys koetaan, otetaan varovasti kiinni rannassa olevasta narun päästä ja toisella kädellä ujutetaan kepin haara liipan yläpuolelle naruun niin, ettei liike siirry liippaan, eikä siten pelota rapuja pois syötin ääreltä. Tämän jälkeen liippa nostetaan yhdellä määrätietoisella yhtäjaksoisella liikkeellä ylös vedestä.

Toisin kuin rapumerrasta, liipasta ravut pääsevät helposti poistumaan syötyään, joten pyydyksiä on koettava riittävän usein, eikä niitä jätetä yksin yöksi veteen. Kun aktiivinen pyytäminen lopetetaan, liipat kerätään pois. Liipalla pyydystäminen tapahtuu perinteisesti hämärän ja pimeän aikaan, jolloin ravut liikkuvat ravinnon perässä herkemmin. Liipalla rapujen pyytäminen onnistuu sameassa vedessä kuitenkin myös päiväsaikaan, etenkin pilvisellä kelillä.

Rapuliipat tulivat käyttöön Suomessa 1800-luvun loppupuolella. Ilmeisesti rapumerrat ovat pääosin korvanneet 1900-luvun lopulla ja 2000-luvun alussa rapuliippojen käytön, ja liipat ovatkin sittemmin kadonneet myynnistä suomalaisista verkkokaupoista. Ulkomaisista verkkokaupoista rapuliippoja löytyy edelleen myynnistä vuonna 2025.

## Katso myös
* Merta

## Lähteet

## Aiheesta muualla
* https://www.kalapeedia.ee/4509.html sisältää kuvia yhden tyyppisestä ravustukseen käytettävästä liipasta (viroksi)
Reita Lounatvuori

**Reita Lounatvuori** (s. 1968) on suomalainen näytelmäkääntäjä. Hän on suomentanut yli seitsemänkymmentä näytelmää ranskan ja englannin kielestä. Lounatvuori on kääntänyt muun muassa Molièren, Eugène Ionescon, Jean-Paul Sartren, Edward Albeen, David Ivesin sekä Tennessee Williamsin näytelmiä. Hänelle myönnettiin vuoden 2016 kääntäjien valtionpalkinto. Sen myöntöperusteluissa hänen kehuttiin hallitsevan ”poikkeuksellisen hyvin näyttämökielen kaikki rekisterit olipa kyse sitten nopeatempoisesta ja tauotta kielileikkejä paukuttelevasta farssista tai klassikkotekstin mitallisesta poljennosta.”

## Palkinnot ja tunnustukset
* Kääntäjien valtionpalkinto 2016.
* Suomen Kulttuurirahaston kolmivuotinen apuraha kaunokirjalliseen käännöstyöhön 2024.

## Lähteet
Al-Tahrim

**Al-Tahrim** (, ) on Koraanin 66. suura ja luokitellaan medinalaiseksi. Se sisältää 12 jaetta. Suura on saanut nimensä ensimmäisessä jakeessa olevasta sanasta.

## Sisältö

Suura sisältää seuraavia asioita:

* Jakeessa 1 nimeltä mainitsematonta profeettaa nuhdellaan lupauksesta, jonka hän antoi miellyttääkseen vaimojaan. Islamilaisen perimätiedon mukaan kyseessä on Muhammed. Jakeessa 2 hänet vapautetaan lupauksestaan.

* Jakeissa 3–5 kerrotaan, että yksi nimettömän profeetan vaimoista oli kertonut eteenpäin luottamuksellisen asian, minkä johdosta profeetta nuhteli tätä ja vihjasi myös avioerosta.
* Jakeissa 6–8 uskovia kehotetaan harjoittamaan uskoaan ja tuntemaan katumusta.
* Jakeessa 9 nimetöntä profeettaa kehotetaan taistelemaan *([[jihad]])* uskottomia ja teeskentelijöitä vastaan.
* Jakeissa 10–12 kerrotaan, että Jumala on esittänyt uskottomille vertauksen Nooan ja Lootin vaimoista ja uskoville vertauksen faraon vaimosta ja Imranin tyttärestä Mariasta (eli Jeesuksen äidistä).   
Islamilaisen perimätiedon mukaan jakeiden 3–5 sisältö liittyy Muhammedin naissuhteisiin. Perimätiedon mukaan Muhammedin vaimot Aisha ja Hafsa olivat tulleet mustasukkaisiksi huomiosta, jota profeetta antoi jalkavaimolleen Maria Koptilaiselle. Jaakko Hämeen-Anttilan mukaan länsimainen tutkimus ei anna suurtakaan arvoa perimätiedon yksityiskohtaisille kertomuksille tietyn Koraanin kohdan taustoista.

## Katso myös

* Luettelo Koraanin suurista

## Lähteet

* 
* 
* 

### Viitteet
Enthemonae

**Enthemonae** on merivuokkojen lahkoon kuuluva alalahko. Se sisältää yläheimot Actinioidea, Actinostoloidea ja Metridioidea.

## Lähteet
Jalkapallon Suomen Cup 2025

**Jalkapallon miesten Suomen Cup 2025** on Suomen Cupin 71. järjestämisvuosi. Kilpailuun osallistuu yhteensä 420 joukkuetta, joka on kaikkien aikojen osallistujaennätys.

**<big>Kilpailun eteneminen</big>**

Kilpailun 4. kierroksella nähdään yksi Kutosen (8. sarjataso) joukkue, kotkalaisen Popinniemen Ponnistuksen voitettua kolmannen kierroksen ottelunsa Kolmosessa (5. sarjataso) pelaavaa Imatran Palloseuraa vastaan. Edellisellä kaudella yksikään tämän sarjatason joukkue ei edennyt kilpailussa kolmatta kierrosta pidemmälle.

## Lähteet
Sander Berge

**Sander Gard Bolin Berge** (s. 14. helmikuuta 1998 Bærum) on norjalainen jalkapalloilija, pelipaikaltaan keskikenttäpelaaja. Hän edustaa englantilaisseura Fulhamia. Hän on pelannut Norjan A-maajoukkueessa vuodesta 2017.

Bergen kasvattajaseura on Asker. Hän pelasi pääsarja Eliteserienissä Vålerengan joukkueessa kausina 2015–2016. Hän siirtyi tammikuussa 2017 belgialaisseura Genkiin, jossa hän pelasi kolme vuotta. Hän voitti Belgian liigamestaruuden vuonna 2019. Hän edusti Genkiä 11:ssä Eurooppa-liigan ottelussa, joissa hän teki kaksi maalia, ja kuudessa Mestarien liigan ottelussa. Berge edusti tammikuusta 2020 elokuuhun 2023 Sheffield Unitedia. Hän pelasi tuona aikana Valioliigassa 29 ottelua, joissa hän teki kaksi maalia, ja mestaruussarjassa 68 ottelua, joissa hän teki 11 maalia. Kaudella 2023–2024 Berge edusti Burnleyä ja pelasi Valioliigassa 37 ottelua, joissa hän teki yhden maalin. Hän siirtyi kaudeksi 2024–2025 Fulhamiin, ja pelasi kauden aikana 31 valioliigaottelua.

Berge pelasi Norjan eri juniorimaajoukkueissa yli 20 ottelua. Hän pelasi Norjan A-maajoukkueessa ensimmäisen kerran maaliskuussa 2017 MM-karsintaottelussa Pohjois-Irlantia vastaan. Hän on pelannut 21. elokuuta 2025 mennessä 56 A-maaottelua, joissa hän on ollut 49 kertaa avauskokoonpanossa. Otteluista kymmenen on kuulunut MM-karsintaan, 17 EM-karsintaan ja 18 Kansojen liigaan. Hän teki maalin syyskuussa 2019 EM-karsintaottelussa Maltaa vastaan.

## Lähteet
Rudolf Sjögren

**Karl Rudolf Sjögren**, sukunimi aik. *Runeberg* (27. marraskuuta 1835 Vaasa – 20. joulukuuta 1891 Kokkola) oli suomalainen säveltäjä, pianisti ja laulunopettaja.

Rudolf Sjögrenin vanhemmat olivat merikapteeni Nestor Runeberg ja erään Tukholmaan asettuneen ranskalaisen aatelismiehen Gouletten tytär, Josephine Caroline Goulette. Hänen isänsä hukkui pojan ollessa parivuotias ja taloudellisista syistä hän meni asumaan isänsä veljen, runoilija Johan Ludvig Runebergin luo Porvooseen. Runeberg ei kuitenkaan pystynyt kauaa pitämään poikaa luonaan, vaan pyysi hyvää ystäväänsä, rikasta ja lapsetonta raatimies Sjögreniä ottamaan Rudolfin ottolapsekseen.

Sjögrenin musikaaliset taipumukset huomattiin pian ja hän sai opiskella ensin Helsingissä eri opettajain johdolla ja sitten Kuninkaallisessa musiikkiakatemiassa Tukholmassa. Sjögren opiskeli lisäksi vielä 1852 pianisti Th. Steinin johdolla Tallinnassa. 24 vuoden ikäisenä hän johti vuonna 1859 orkesteria Helsingin teatterissa. Vuonna 1861 hän otti laulunopettajan paikan Kokkolassa. Sjögren perusti Kokkolassa suurehkon sekakuoron sekä mieskvartetin toimien jälkimmäisen johtajana. Vuonna 1865 Sjögren sai director cantus-arvonimen.

Maaherra, prokuraattori ja hovimies C. J. Walleen, Aurora Karamzinin isäpuoli oli Sjögrenin ystävä ja hänen esittelijänsä hovissa. Professori Richard Faltin oli myös Sjögrenin ystävä jo nuoruusvuosista lähtien ja he olivat kirjeenvaihdossa.

Vuonna 1854 Sjögren sävelsi *Fält marschin* nimellä tunnetun sotamarssin Sakari Topeliuksen sanoihin. Marssin syntyyn sai aiheen Suomen poikien lähtö Helsingistä Pietariin ottamaan osaan Itämaiseen sotaan.

## Sävellyksiä
* Laulukupletti *Hjertät* (Sydän) 1851
* toinen painos samasta laulukupletista sekä kupletti *Cylinderuret* (Silinterikello) 1852
* *Ny dansmusik för år 1853*
* *Hafvets flicka* (Meren tyttö) Topeliuksen sanoihin
* *Fältmarsch* Topeliuksen sanoihin 1851
* Yliopiston lunastama *En af de 12,000 tecknade polkor* 1855
* *Aurora polka tillegnad Fröken Aurora Möllersvärd* 1856
* *Tvenne sångar vid piano: 1) Barndoms minnen (Runebergin sanoihin) ja 2) Den unga sångarens hälsning (Nikanderin sanoihin)* 1857
* *Fyra sånger vid piano* 1857
* *Minnen från Suomi, Kantele klang även för manskvartett* 1860
* *March de Parade*, omistettu Nikolai Aleksandrowitshille, mistä hän sai keisari Aleksanteri II:lta kultakellon ketjuineen ja avaimineen vuonna 1863
* *Parola march* 1863
* *Kokkola polska* 1863
* *Kosinta Säveliä Kolmesta Suomalaisesta Kansanlaulusta: 1) Sydämestä rakastan sua, 2) Ah mun rakas lintusein, 3) Minun kultani* 1864
* *Den femte Juli* (Runebergin sanoihin) 1867
* *Jag minnes dig* ( Nervanderin sanoihin. Otettu teokseen *Det sjungande Finland I*)
* Vuosi 1873 (otettu Kyläkirjastoon N:o 12)
* *Marche de Parade II* omistettu suuriruhtinaa Nikolai Aleksandrowitshille vuonna 1882, jonka johdosta keisari Aleksanteri III antoi hänelle timanttisormuksen
* *Gamla-Karleby brandkårsmarsch* ja suuriruhtinatar Xenia Aleksandrownalle omistettu marssi, josta hänelle annettiin jalokivillä varustettu rintaneula 

## Lähteet
Viitaviirukki

**Viitaviirukki** (*Bathyphantes nigrinus*) on riippuhämähäkkien heimoon kuuluva hämähäkkilaji.

Sekä koiraan että naaraan pituus on 2,5–3&nbsp;mm. Hämähäkkien pituus mitataan ilman jalkoja. 

## Lähteet

## Aiheesta muualla
* https://laji.fi/taxon/MX.201571
Seitsemän katumuspsalmia

**Seitsemän katumuspsalmia** ovat kristillisessä perinteessä psalmien ryhmä, johon sisältyvät psalmit 6, 32, 38, 51, 102, 130 ja 143.

Alunperin katumuspsalmiksi nimitettiin psalmia 51 (*Miserere*), joka varhaiskirkossa kuului päivittäisen aamurukoushetken loppuun. Seitsemän katumuspsalmia esiintyy käsitteenä ensimmäisen kerran Augustinuksella ja myöhemmin Cassiodoruksella. Paavi Innocentius III:n ajasta saakka näitä katumuspsalmeja on ollut tapana rukoilla erityisesti paastonaikana. Pius X:n aikana ne sisällytettiin paastonajan perjantain hetkipalvelukseen.

Katumuspsalmeja voi käyttää myös rippiin valmistautuessa.

Suomessa seitsemän katumuspsalmia ovat sisältyneet Svebiliuksen katekismukseen.

## Katso myös
*Miserere (Allegri)
*De profundis

## Lähteet

## Kirjallisuutta
*Martti Luther: *Seitsemän katumuspsalmia*. Herättäjä-yhdistys 1983 
*Eero Huovinen: 

## Aiheesta muualla
*Anna ahdistuksesi Jumalalle Uusi Tie 6.11.2014
Puolan radion Varsovan orkesteri

**Puolan radion Varsovan orkesteri** () on Puolan radion sinfoninen orkesteri, jonka kotipaikka on Varsova.

Orkesteri syntyi toisen maailmansodan jälkeen vuonna 1945 viulisti, kapellimestari Stefan Rachońen johdolla, eräänä jatkumona kapellimestari Grzegorz Fitelbergin vuonna 1934 perustamalle Puolan radion sinfoniaorkesterille. Varsovan uusi kokoonpano esiintyi konserteissa, nauhoitti musiikkia radiolle, Puolan televisiolle ja esitti populaari- ja viihdemusiikkia kolmenkymmenen vuoden ajan. Orkesterin muuttui sinfoniseen suuntaan 1970-luvun puolivälin jälkeen kapellimestari Włodzimierz Kamirskin kaudella (1976–1980), ja kehitys jatkui Jan Pruszakin (1980–1988) ja Mieczysław Nowakowskin kausilla (1988–1990). 

Orkesterin harjoitus- ja konserttisalina on vuodesta 1990, kapellimestari Tadeusz Strugałan (1990–1993) kaudesta lähtien toiminut Puolan radion Witold Lutosławskin konserttistudio (Studio Koncertowe PR im. W. Lutosławskiego) Varsovassa. Puolan radion Varsovan orkesteri on järjestänyt konserttisalissa Puolan radion musiikkifestivaalin nimellä tunnettua tapahtumaa.

## Katso myös
*Varsovan filharmoninen orkesteri
*Puolan radion sinfoniaorkesteri

## Lähteet
Butyylibutyraatti

**Butyylibutyraatti** (C8H16O2) on estereihin kuuluva orgaaninen yhdiste. Yhdistettä käytetään hajusteissa, aromiaineena sekä liuottimena. Luonnossa yhdistettä esiintyy useissa hedelmissä.

## Ominaisuudet, valmistus ja käyttö
Huoneenlämpötilassa butyylibutyraatti on väritöntä nestettä, jolla on makea ja hedelmäinen tuoksu. Yhdiste on lähes liukenematonta veteen, mutta liukenee muun muassa etanoliin, dietyylieetteriin ja kloroformiin.

Butyylibutyraattia valmistetaan butanolin ja voihapon esteröintireaktiolla ja katalyyttinä toimivat vahvat hapot esimerkiksi rikkihappo. Myös yhdisteen tuottamista bioteknisesti alkoholiasyylitransferaasi- ja lipaasientsyymien avulla on tutkittu.

Butyylibutyraattia käytetään muun muassa jäätelöiden ja makeisten aromiaineena, ainesosana hajusteissa ja liuottimena.

## Lähteet
San Estanislao

**San Estanislao** on kaupunki Paraguayn San Pedron departementissa. Kaupunkiin viitataan usein lempinimellä Santaní. Sen asukasluku vuonna 2022 oli 46&nbsp;405.

## Maantiede
San Estanislao sijaitsee Paraguayn San Pedron departementissa noin 151 kilometrin päässä maan pääkaupunki Asunciónista. Kaupungin läpi kulkee maantie pääkaupungista kohti Pedro Juan Caballeroa.

## Historia
San Estanislaon perusti jesuiitta Sebastián de Yegros vuonna 1749. Se oli yksi viimeisistä useista alueelle perustetuista jesuiittojen lähetysasemista. San Estanislaon ja muiden vastaavien paikkakuntien perustamisen taustalla oli tarve turvata espanjalaisten kulkua seudun mateemetsiin. Mate on suosittu paikallinen juoma.

1890-luvulla Industrial Paraguaya osti suuria maa-alueita San Estanislaon ympätistöstä ja paikasta tuli tärkeä kaupan keskus. Alfredo Stroessnerin valtakaudella (ns. *Stronato*) Partido Coloradon eli konservatiivipuolueen puolisotilaallinen järjestö Macheteros de la Paz oli huomattava tekijä alueella. Heidän kauttansa paikkakunta oli Pastor Milciades Coronelin poliittista tukialuetta.

## Väestö
Paraguayn vuoden 2022 väestönlaskennan mukaan San Estanislaon asukasluku oli 46&nbsp;405. Kaupunki on asukasluvussa mitattuna San Pedron departementin suurin.

## Lähteet
Arkkitehtuuri- ja designmuseo

**Arkkitehtuuri- ja designmuseo**, lyhyemmin **AD-museo** (, ) on Helsingissä toimiva arkkitehtuurin ja muotoilun suomalainen valtakunnallinen vastuumuseo. 

## Historia
Museo perustettiin vuoden 2024 alussa yhdistämällä Arkkitehtuurimuseo ja Designmuseo. Museo toimii Kaartinkaupungissa osoitteessa Korkeavuorenkatu 23, entisessä Designmuseon talossa. Samassa korttelissa Kasarmikatu 24:ssä sijaitseva entinen Arkkitehtuurimuseon talo suljettiin yleisöltä syyskuussa 2025, kun toiminta keskitettiin yhteen rakennukseen. Arkkitehtuuri- ja designmuseo ylläpitää merkittävää arkkitehtuuri- ja muotoilukokoelmaa, järjestää näyttelyitä ja tapahtumia.

Maija Tanninen-Mattila toimi Arkkitehtuuri- ja designmuseon johtajana elokuuhun 2025 asti. Hänen seuraajanaan aloitti Pilvi Kalhama.

## Nykyinen museorakennus

Museorakennuksen on suunnitellut Gustaf Nyström vuonna 1894, ja siinä toimi vuoteen 1977 asti yksityinen ruotsinkielinen oppikoulu Läroverket för gossar och flickor. Rakennuksen omistaa Senaatti-kiinteistöt.

## Tuleva museorakennus
Arkkitehtuuri- ja designmuseolle on suunnitteilla uusi museorakennus, joka on tarkoitus avata yleisölle vuonna 2030. Se tullaan sijoittamaan nykyisin parkkipaikkana käytössä olevalle tontille Eteläsatamaan. Rakennuksen suunnittelukilpailu ratkesi syyskuussa 2025, ja voittajaksi valittiin JKMM Arkkitehtien ehdotus *Kumma*. Suunnitteluun osallistuu noin sadan henkilön hankeorganisaatio, jota johtaa A-Insinöörit. Suunnitelmien mukaan museota aletaan rakentaa alkuvuonna 2028.

## Lähteet

## Aiheesta muualla
*Verkkosivu
Yhdysvaltain heikkeneminen

**Yhdysvaltain heikkeneminen** on käsitys Yhdysvaltain heikentymisestä esimerkiksi vaikutusvallan, talouden, sotilaallisen voiman tai väestökehityksen mittareilla.

Keskustelua Yhdysvaltain hegemonian murtumisesta alettiin käydä kylmän sodan aikana. Charlie Rosen mukaan Yhdysvaltain heikkenemisestä oli tullut yksi keskeisistä yhteiskunnallisen keskustelun aiheista Yhdysvalloissa 2010-luvun alkuun mennessä. Historioitsija Paul Kennedy piti 1980-luvulla Yhdysvaltain koettua liian suureksi kasvanutta globaalia painoarvoa maata heikentävänä. Talouden kautta Yhdysvaltain heikentymistä ovat tarkastelleet Niall Ferguson ja Martin Jacques. Heikentymistä ovat tuoneet esiin myös muiden muassa Paul Krugman, Michael Kinsley ja Mark Helprin. Heikentymisen kokemus on yhdistänyt sekä osaa vasemmistolaisista että osaa oikeistolaisista.

Barack Obama piti vuonna 2012 ajatusta Yhdysvaltain heikkenemisestä tietämättömyydestä johtuneena. Myös Robert Kagan piti heikkenemistä virheellisenä käsityksenä, koska Kiinan nousun kaltaiset haasteet eivät hänen mukaansa välttämättä olleet suurempia kuin historiallinen vastakkainasettelu Neuvostoliiton kanssa. Joe Bidenin avustajan, Kamala Harrisin kansallisen turvallisuuden neuvonantajan Philip H. Gordonin mukaan Yhdysvaltain heikkeneminen on ollut näkyvä teema Donald Trumpin kampanjoinnissa ja vaikuttanut vahvasti äänestäjien kokemuksiin. Gordonin mukaan Yhdysvaltain talousluvut ja geopoliittinen asema eivät tosiasiallisesti tukeneet ajatusta heikkenemisestä. Heikkenemistä koskevassa keskustelussa on mitattavien lukujen lisäksi vedottu myös vähemmän eksaktisti määritettäviin ilmiöihin.

## Lähteet
August Saurio

**August Julius Saurio**, sukunimi aik. *Jansson* (9. tammikuuta 1871 Tampere – 16. helmikuuta 1935 Kokemäki) oli suomalainen maamieskoulun johtaja.

Saurion vanhemmat olivat nahkuri Henrik August Jansson ja Johanna Wilhelmina Villgren. Hän pääsi ylioppilaaksi 1891 Porin lyseosta ja valmistui agronomiksi Mustialasta 1895 sekä Helsingin yliopistosta filosofian kandidaatiksi 1897.

Saurio toimi aluksi opettajana Mustialan maanviljelys- ja meijeriopistossa ja Harjun maanviljelyskoulussa. Vuonna 1900 hän siirtyi Satakunnan maanviljelysseuran karjan- ja meijerinhoidon neuvojaksi ja oli tässä toimessa vuoteen 1908 saakka. Saurio oli Kokemäen maamieskoulun johtajana 1908–1916, Turun ja Porin läänin virkatalojen tarkastajana 1916–1921 ja Suomen maatalousasiamiehenä Virossa 1921–1922. Hän oli sittemmin Etelä-Pohjanmaan järvialueen maamieskoulun johtajana 1926–1930 ja Kokemäen maamieskoulun johtajana 1930–1935.

Saurio hoiti monia maataloudellisia luottamustoimia ja oli pitkään Satakunnan maanviljelysseuran ja LSK:n johtokuntain jäsenenä ja viimeksimainitun johtokunnan puheenjohtajana. Hän kuului Valion hallintoneuvostoon ja toimi Satakunnan hevosjalostusliiton puheenjohtajana. Saurio suomensi myös joitain maatalousalan kirjoja.

August Saurio oli naimisissa vuodesta 1897 opettaja Lilli Lydia Stenbäckin kanssa.

## Suomennoksia
* N. Ödegaard : *Maanviljelys-oppi* ; norjan kielestä suom. ja Suomen oloihin sovittanut A. Saurio. Edlund, Helsinki 1897, 3. painos 1911
* Heinrich Leutemann : *Eläinkunta: kuvitettu luonnonhistoria nuorisolle* ; mukaillen suom. A. Saurio. Hagelstam, Helsinki 1899
* Carl Erik Bergstrand : *Maanviljelijän käsikirja: kolmessa osassa. 1, Viljellystä maasta, sen muodostumisesta, ominaisuuksista ja hoidosta y. m.*; suom. ja Suomen oloihin sovittanut A. Saurio. Satakunnan kirjakauppa, Pori 1901-1902
* Carl Erik Bergstrand : *Maanviljelijän käsikirja: kolmessa osassa. 2, Viljelyskasvien kasvatus sekä niittyjen, hakomaiden ja metsien hoito*; suom. ja Suomen oloihin sovittanut A. Saurio. Satakunnan kirjakauppa, Pori 1901-1902
* Carl Erik Bergstrand ja W. Nauckhoff : *Maanviljelijän käsikirja: kolmessa osassa. 3, Kotieläinten hoidosta ja kalanviljelyksestä sekä maanviljelyksen sivu-elinkeinoista y. m.*; suom. ja Suomen oloihin sovittanut A. Saurio. Satakunnan kirjakauppa, Pori 1903-1904

## Lähteet
Kusmark

**Kusmark** on taajama Skellefteån kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 471 asukasta.

## Tunnettuja henkilöitä
* Viktor Arvidsson (s. 1993), jääkiekkoilija
* Pär Lindholm (s. 1991), jääkiekkoilija

## Lähteet

## Aiheesta muualla
Kira (vaate)

**Kira** (, ) on Bhutanin naisen kansallispuku, jota voi pitää niin hameen kuin mekonkin tavoin. Miehen kansallispuku on nimeltään gho.

Kira on malliltaan suorakulmainen kangaspala, jonka nainen käärii ympärilleen. Sen voi pukea niin mekon kuin hameenkin tavoin. Mekkona se kiinnitetään hartioiden kohdalta koristeellisilla koma-neuloilla, ja vyötäröltä kiristetään kera-vyön avulla. Kiran alla on yleistä pitää pitkähihaista wonju-paitaa ja päällä lyhyttä toego-jakkua. Virallisemmissa tilaisuuksissa asun päällä vasemman hartian yllä pidetään rachu-huivia. Vuonna 1989 kira sai virallisesti kansallispuvun aseman.

Kiramuoti on muuttunut vuosikymmenten saatossa. 1930-luvulla kira oli tyypillisesti hieman lyhyempi, eli helma ulottui noin puolisääreen. Naiset pitivät sitä mekon tavoin. Tuolloin naiset eivät vielä pitäneet mekon alla wonjua tai päällä toegoa. 1970-luvulla kiran kanssa pidettävät värikkäät ja kukalliset wonjut ja toegot tulivat muotiin, ja helma piteni nilkkapituiseksi. 1980-luvun lähestyessä mekoissa muotiin tulivat viileämmät sävyt ja vyötärölle kiedottavat näyttävät vyöt. 1990-luvulla muotivärejä olivat pastellit. Suosittua oli pukeutua värikkäisiin toegoihin. 2000-luvulla kukkakuosit palasivat muotiin, ja toegot oli tapana kietoa kimonon tavoin edestä ristiin. 2020-luvulla kiroja alettiin taas tehdä viileissä väreissä ja näyttävissä kuoseissa.

Tiedosto:Kunzang Choden.jpg|Kirjailija Kunzang Choden kira päällään. Hän on kiinnittänyt mekon hartioiden kohdalta koma-korun avulla.
Tiedosto:Bhutan - Flickr - babasteve (96).jpg|Kiraan pukeutunut nainen.


## Lähteet

## Aiheesta muualla

* Kiran pukeminen mekon tavoin (Youtube-video) 
* Kiran pukeminen hameen tavoin (Youtube-video)
Muhsin Hendricks

**Muhsin Hendricks** (1967 Kapkaupunki – 15. helmikuuta 2025 Gqeberhan lähistö) oli eteläafrikkalainen imaami ja seksuaali- ja sukupuolivähemmistöjen oikeuksia edistänyt aktivisti. Häntä kutsuttiin maailman ensimmäiseksi avoimesti homoseksuaaliseksi imaamiksi.

Hendricksin isä oli henkiparantaja ja äiti opettaja moskeijassa. Hänen isoisänsä oli imaami. Hendricks opiskeli Islamilaisten opintojen yliopistossa Karachissa Pakistanissa. Hän meni naimisiin naisen kanssa Kapkaupungissa vuonna 1991. Avioliitosta syntyi kolme lasta. Hendricks masentui kaksoiselämän takia ja erosi vaimostaan. Hän tuli kaapista vuonna 1996 ja perusti The Inner Circle -järjestön, joka tuki seksuaalivähemmistöihin kuuluvia muslimeja ja tarjosi näille turvallisen tilan. Sittemmin Hendricks perusti Al-Ghurbaah Foundationin, jonka kautta hän johti homoseksuaalisille ja muille marginalisoiduille muslimeille suunnattua Masjidul Ghurbaah -moskeijaa Kapkaupungin Wynbergissä. Hän solmi uuden avioliiton miehen kanssa.

Hendricks haastoi islamin perinteiset tulkinnat ja edisti inklusiivisia, myötätuntoisia uskonkäsityksiä. Hän korosti uskontojen välistä vuoropuhelua ja uskonnollisten yhteisöjen tukea seksuaali- ja sukupuolivähemmistöihin kuuluville. Hendricks oli aiheena dokumentissa *The Radical* (2022). Hendricks kuoli matkustaessaan autossa, joka joutui väijytetyksi ja johon ammuskeltiin lähellä Gqeberhaa helmikuussa 2025.

## Lähteet
Onni Hynninen

**Olavi Onni Albin Hynninen** (27. marraskuuta 1910 Äyräpää – 24. kesäkuuta 2001 Valkeakoski) oli suomalainen kivääriampuja. Hynninen osallistui Lontoon vuoden 1948 olympialaisiin ja neljiin ammunnan MM-kisoihin (1937, 1939, 1947 ja 1954). Hänen paras menestyksensä oli vuoden 1947 MM-kisojen ns. kivääriammunnan englantilaisottelussa makuulta saatu pronssimitali.

## Olympialaiset ja MM-kilpailut

Armeijan palveluksessa olleen Hynnisen ura ampujana alkoi 1930-luvun lopulla. Hän osallistui MM-kisoihin Malmilla 1937, mutta silloin ei vielä tullut menestystä. Seuraavissa vuoden 1939 Luzernin MM-kisoissa hän oli hopeaa voittaneessa vapaakiväärijoukkueessa ja sijoittui henkilökohtaisessa kisassa 19:nneksi. Sotien jälkeen hän oli mukana Tukholman MM-kisoissa, joissa hän sai henkilökohtaisen MM-pronssin ns. englantilaisottelussa eli pienoiskiväärin 60 laukauksen 50 ja 100 jaardin makuuammunnassa. Lisäksi tuli joukkuehopeaa vapaakiväärijoukkueessa kuten jo ennen sotia vuoden 1939 kisoissa. Hän sai myös joukkuehopean pienoiskiväärin makuulta ja -joukkuepronssia pystyltä. Vapaakiväärin henkilökohtaisessa kisassa hän oli toiseksi paras suomalainen Pauli Janhosen voittamassa MM-kisassa sijoituksen ollessa 9.  ja pienoiskiväärin henkilökohtaisessa makuuammunnassa 4. niukasti kultakamppailusta jääneenä. Vuoden 1954 Caracasin MM-kilpailuissa Hynninen kilpaili vapaakiväärin henkilökohtaisessa kisassa ja edusti Suomea joukkuekilpailuissa, jossa Suomen joukkue sijoittui neljänneksi. Hynnisen saavutti omalla tuloksellaan 26:nnen sijan Vilho Ylösen sijoittuessa MM-pronssille.

Hynninen osallistui pienoiskiväärin makuuammunnan 50 metrin kilpailuun vuoden 1948 Lontoon olympialaisissa, jossa hänen sijoituksensa oli 16.

## Mitalit MM-kisoissa

### Henkilökohtainen kilpailu
;Pronssia
*50 yd + 100 yd pienoiskivääri, makuu 60 ls (1947 Tukholma)

### Joukkuekilpailu
;Hopeaa
*300 m vapaakivääri, asennot (1939 Luzern)
*300 m vapaakivääri, asennot (1947 Tukholma)
*50 m pienoiskivääri, makuu (1947 Tukholma)
;Pronssia
*50 m pienoiskivääri, pysty (1947 Tukholma)

SM-kisoissa Onni Hynninen saavutti vuosina 1938–1957 seitsemän SM-kultaa lajeinaan vapaakivääri, sotilaskivääri ja pienoiskivääri. Hän osallistui Suomen edustajana kaikkiaan yhdeksään maaotteluun vuosina 1935–1956. Hän jatkoi ampumauraansa eläkevuosina saavuttaen neljä SM-kultaa ikämies- ja veteraanivuosina.

Ammatillisen uran Hynninen teki Suomen puolustusvoimien palveluksessa niin, että siirtyessään reserviin hän oli toimiupseerina ylennetty yliluutnantiksi. Ampumaurheilu-urastaan Hynninen sai Suomen urheilun hopeisen ansioristin ja Suomen Leijonan ritarimerkin.

## Lähteet
Annika Falkengren

**Annika Falkengren** (s. 1962) on ruotsalainen ekonomisti, joka toimi Skandinaviska Enskilda Bankenin pääjohtajana vuosina 2005–2017. Hän on myös istunut muun muassa Volkswagenin ja vakuutusyhtiö Munich Re:n hallintoneuvostoissa. *[[Forbes]]* nimesi hänet vuonna 2010 maailman 65. vaikutusvaltaisimmaksi naiseksi. Hän oli sadan henkilön listauksessa ainoa ruotsalainen.
## Lähteet

## Aiheesta muualla
Anders af Botin

**Anders af Botin** (15. maaliskuuta 1724 Hagby – 22. syyskuuta 1790 Tukholma) oli ruotsalainen historioitsija ja virkamies. Botin tutki ruotsin taloudellista ja sosiaalista historiaa primäärilähteiden avulla. Vuonna 1777 hän julkaisi ruotsin kielen kieliopin *Svenska språket i tal och skrift*. Botin valittiin vastaperustetun Ruotsin akatemian jäseneksi vuonna 1786.
## Lähteet

## Aiheesta muualla
BibleProject

**BibleProject** on voittoa tavoittelematon, joukkorahoitettu, järjestö joka tuottaa ilmaisia resursseja *[[Raamattu|Raamatun]]* tulkitsemiseen. Järjestön tuottamat materiaalit ovat esimerkiksi videoita, podcasteja, artikkeleja ja kursseja. Järjestö on perustettu vuonna 2014 ja sen tuottamat resurssit on käännetty yli 50 kielelle ja lisäksi järjestö on julkaissut mobiilisovelluksen. Järjestö sijaitsee Oregonin Portlandissa.

Järjestö on saanut alkunsa vuonna 2014 Multnomahin yliopistossa opiskelleiden Tim Mackien ja Jon Collinsin toimesta, kun he loivat videoita ja jakoivat ne verkossa ilmaiseksi. Ystävysten tarkoituksena on ollut yhdistää teologista ja tarinankerronnallista osaamista ja kannustaa sitä kautta Raamatun ymmärtämiseen. YouTubessa järjestö raamattuanimaatioita on katsottu erityisesti 18–35-vuotiaiden nuorten miesten toimesta Vuoden 2025 alussa projektin videoita on katosttu YouTubessa yli 620 miljoonaa kertaa yli 200 maassa ja niillä on yli 5 miljoonaa tilaajaa.

## Lähteet

## Aiheesta muualla
* BibleProjectin YouTube-kanava
Egyptin kansallinen mediaviranomainen

**Kansallinen mediaviranomainen** (, , lyhennys NMA) on vuonna 2014 perustettu Egyptin kansallinen yleisradioyhtiö. Se on Euroopan yleisradiounionin ja Arabimaiden radiounionin jäsen. Valtionyhtiön hallituksen puheenjohtajana toimii Ahmed Al-Maslamani.

## Lähteet

## Aiheesta muualla

* Kotisivut  (maspero.eg)
Landon Dickerson

**Landon Dickerson** (s. 30. syyskuuta 1998 Hickory, Pohjois-Carolina, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on hyökkäyksen sisempi linjamies. Dickerson edustaa NFL-joukkue Philadelphia Eaglesia. Ennen NFL-uraansa hän pelasi Floridan osavaltionyliopiston ja Alabaman yliopiston joukkueissa. Eagles varasi hänet toisella kierroksella 37. varausvuorolla . Heinäkuussa 2021 Dickerson teki Eaglesin kanssa tulokassopimuksen. Maaliskuussa 2024 Dickerson teki Eaglesin kanssa nelivuotisen ja yhteensä 87 miljoonan dollarin arvoisen jatkosopimuksen. Dickerson oli mukana Eaglesin joukkueessa, kun Eagles voitti Super Bowl LIX:n kaudella 2024. Hänet on valitty Pro Bowl -tähdistöotteluun kolme kertaa kausina 2022, 2023 ja 2024. Dickerson on pelannut 63 NFL:n runkosarjan ottelua. Näissä otteluissa hänellä on yksi taklaus. Dickerson on pelannut yhdeksän  ottelua ilman tilastomerkintöjä. Uran tilastot päivitetty kauden 2024 jälken.

## Lähteet
Drängsmark

**Drängsmark** on taajama Skellefteån kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 346 asukasta.

## Lähteet

## Aiheesta muualla
Aleksandr Vinnik

**Aleksandr Vinnik** () on venäläinen mies, jota syytettiin kryptovaluuttoihin liittyneestä rahanpesusta Yhdysvalloissa.

Vinnik ylläpiti BTC-e-palvelua, yhtä maailman suurimmista kryptovaluuttapörsseistä. Hänet pidätettiin vuonna 2017 Kreikassa epäiltynä rahanpesusta kryptovaluuttapörssin kautta. Pidätys tehtiin Yhdysvaltain pyynnöstä, ja Vinnik siirrettiin Yhdysvaltoihin pidätyksen jälkeen. Vinnikin epäiltiin siirtäneen neljän miljardin dollarin arvosta tuottoja kiristyshaittaohjelmista, identiteettivarkauksista, huumekaupasta ja muusta rikollisesta toiminnasta. Yhdysvaltain viranomaiset kytkivät Vinnikin myös japanilaisen Bitcoin-pörssi Mt. Goxin kaatumiseen hakkeroinnin seurauksena vuonna 2014. Oikeusministeriön mukaan hän oli hankkinut varoja Mt. Goxin kautta ja pessyt niitä BTC-e:n sekä toisen kryptovaluuttapörssinsä Tradehillin kautta.

Vinnik tunnusti syyllisyytensä salaliittoon rahanpesun suorittamiseksi toukokuussa 2024. Hänet oli määrä tuomita tammikuussa 2025. Liittovaltion tuomari kuitenkin päätti marraskuussa 2024 lykätä tuomitsemista kesäkuuhun 2025. Vinnik vapautettiin vankeudesta Kaliforniassa ja siirrettiin 13. helmikuuta 2025 Moskovaan. Vankienvaihdossa Venäjä vapautti maassa vangitun opettaja Marc Fogelin. Toimittaja Andrei Zaharov on julkaissut kirjan Vinnikin tapauksesta.

## Lähteet
Reino Niiniranta

**Reino Olavi Niiniranta** (7. marraskuuta 1927 – 12. marraskuuta 2012) oli suomalainen kuvataiteilija ja animaatioelokuvien tekijä. Hän sai Jussi-palkinnon vuonna 1980 lyhytelokuvasarjastaan *Jumalten aika*, kahdesti valtion elokuvataidepalkinnon ja monia muita palkintoja Suomessa ja ulkomailla.

Niiniranta menestyi animaatioillaan kaitafilmiharrastajien kansainvälisissä kilpailuissa 1960-luvulta lähtien. 

Niinirannan silkkipaperia ja pahvia hyödyntävää pala-animaatiotekniikkaa on kutsuttu siluettitekniikaksi ja kollaasianimaatioksi. Hän teki elokuvansa alusta loppuun itse ilman tarkkaa etukäteiskäsikirjoitusta niin, että tarinan yksityiskohdat syntyivät kuvaushetkellä. Selostustekstin ja muut äänet hän mietti vasta kuvallisen tarinan valmistuttua.

Reino Niiniranta on suunnitellut Satakunnan maakuntalipun. Vuonna 1982 Niinirannan ystävistään tekemiä karikatyyrejä oli esillä elokuvateatteri Nordian aulassa Helsingissä. Niiniranta tunnettiin myös harrastajarumpalina.

Niiniranta kuoli vuonna 2012. Hänet on haudattu Helsingissä Malmin hautausmaalle.

## Filmografiaa
*Mies (1971)
*Kalevala (1976)
**osat Synty, Väinämöinen ja Joukahainen, Sampo, Lemminkäinen, Pohjolan häät, Kullervo ja Sammon ryöstö
*Pieni merenneito (1977)
*Jumalten aika (1979)
**osat Prometheus, Faethon, Daidalos, Kadmos, Midas ja Orfeus
*Lohengrin (1982)

## Lähteet

## Aiheesta muualla
*
Papergames

**Papergames** on kiinalainen videopelien kehittäjä ja julkaisija, jonka päämaja on Suzhoussa. Yritys on perustettu vuonna 2013. Yritys on tunnettu *Nikki*-sarjan peleistä. Vuonna 2024 yrityksen liikevaihto oli lähes miljardi dollaria.

## Lähteet
San Ignacio Guazú

**San Ignacio Guazú** on kaupunki Paraguayn Misionesin departementissa. Se on saanut alkunsa jesuiittojen lähetysasemana vuonna 1609. Vuonna 2022 sen asukasluku oli 29&nbsp;430.

## Maantiede

San Ignacio Guazú sijaitsee Paraguayn Misionesin departementissa noin 225 kilometriä maan pääkaupunki Asunciónista. Sen mudosotamalla piirikunnalla on pinta-alaa 2&nbsp;020&nbsp;km².

## Historia
Arapysandu-niminen guaranien päällikkö pyysi vuoden 1609 paikkeilla espanjalaisia lähettämään mailleen pappeja. Paikalle lähetettiin Marcial de Lorenzana ja Francisco de San Martín Asunciónista. Matkalla heihin liittyi pappi Fernando de la Cueva ja joitakin kristinuskoon kääntyneitä guaraneja. Lopulta he saapuivat Arapysandun kylään, jonne San Ignacion jesuiittojen lähetysasema perustettiin 24. joulukuuta 1609. Paikannimeen lisättiin myöhemmin vielä termi *Guazú* eli Suuri, erotuksena San Ignacio Minín lähetysasemaan nykyisen Argentiinan puolella. Alkuperäinen lähetysasema sijaitsi Paraguay- ja Paranájokien yhtymäkohdalla, mutta sitä siirrettiin kahdesti itään nykyiselle paikalleen vosina 1628 ja 1668. Tarkoituksena oli väistää alueella vaikuttaneita fransiskaanilähetyssaarnaajia.

Alkuperäinen lähetysasema ei ole säilynyt nykypäiviin. Paikkakunnasta kehittyi kuitenkin oman alueensa kaupan keskus, joka hyötyi ympäröivästä hedelmällisestä maatalousalueesta.

## Väestö

San Ignacio Guazún asukasluku oli Paraguayn vuoden 2022 väestönlaskennan mukaan 29&nbsp;430. Heistä noin 3/5 asuu kaupunkialueella ja loput maaseudulla.

Kaupunki on ollut tunnettu hiljaiseen viikkoon liittyvistä juhlallisuuksistaan, kuten *Cuadros Vivientes* ja *Via Crucis*. Tapahtumia vietetään Tañarandyn kaupunginosassa ja ne vetävät paikalle myös matkailijoita.

## Lähteet
Mauno Kosonen

**Mauno Ensio Kosonen** (1. helmikuuta 1943 Sääminki – 2. lokakuuta 2023 Helsinki) oli suomalainen maantieteilijä ja professori.

Mauno Kosonen syntyi maatyömies Antti Ensio Kososen ja postiaseman hoitaja Saara Johanna Laukkasen perheeseen. Hän avioitui 1967 lehtori Outi Lamminpään kanssa. Kosonen tuli ylioppilaaksi Savonlinnan lyseosta 1962, opiskeli biologiaa ja maantiedettä Helsingin yliopistossa ja valmistui sieltä filosofian maisteriksi 1971 ja lisensiaatiksi 1975. Filosofian tohtoriksi hän väitteli Helsingin yliopistossa 1978 tutkimuksella *Kaupunkielinkeinojen dekonsentraatiosta Turun kaupunkiseudulla*. 

Kosonen oli tutkija Helsingin kauppakorkeakoulussa 1966–1967 ja Suunnittelututkimukset Oy:ssä 1967–1970 ja assistentti Helsingin yliopistossa 1969–1980 ja Teknillisessä korkeakoulussa 1974–1975. Helsingin yliopiston suunnittelumaantieteen vt. apulaisprofessori hän oli 1978–1980, apulaisprofessori 1980–1995 ja professori vuodesta 1995 eläköitymiseensä asti. Hän oli myös vieraileva professori Tarton yliopistossa 1999–2000 ja toimi Helsingin yliopiston matemaattis-luonnontieteellisen tiedekunnan dekaanina 1994–2003 ja yliopiston yhteiskunnallisen vuorovaikutuksen vararehtorina vuodesta  2003. Kosonen oli Savolaisen osakunnan inspehtori 2000–2007 ja osakunnan kunniajäsen vuodesta 2014. Hän julkaisi sekä tutkimuksia että raportteja ja tieto- ja oppikirjoja yksin ja muiden kanssa.

## Lähteet

## Aiheesta muualla
* *Manne muistelee*, Helsinki: Savolaisen Osakunnan Seniorit r.y, 2024
Roni Kytönen

**Roni Kytönen** (s. 29. marraskuuta 1999) on suomalainen endurokuljettaja. Kytönen kilpailee E1-luokassa enduron maailmanmestaruussarjassa. Kytönen ajaa kaudella 2025 KR69 World Enduro Team -tallissa. Kytösen mekaanikkona toimii entinen enduro-kuljettaja Samuli Aro. Portugalin kilpailussa helmikuussa 2025 Kytönen ajoi E1-luokan voittoon Portugalin mestaruussarjan kilpailussa.

## Lähteet